DR2-programmet Debatten har torsdag aften den kommende offentlighedslov på programmet. Loven er blevet kritiseret fra både journalister, eksperter og politikere.

Men det store flertal af folkevalgte står bag loven, som støttes af både Socialdemokratiet, SF, Radikale Venstre, Konservative og Venstre. Alligevel vil kun et af partierne forsvare loven.

- Når Debatten i aften går på skærmen kl.20, er alle de partier, der står bag den nye offentlighedslov, blevet inviteret i studiet. Men kun Socialdemokraterne har været i stand til at finde en politiker, der har tid og lyst til at forsvare loven: justitsminister Morten Bødskov, siger Clement Kjersgaard, vært for Debatten.

Begrænser aktindsigt

Offentlighedsloven kritiseres for, at begrænse medier og andre interesserede i at få aktindsigt i dokumenter som breve, e-mails og notater.

Læs også : Dagpenge: Mette Frederiksen holdt tal hemmeligt

Som eksempel på en historie, som ikke var kommet frem under de nye regler, har flere nævnt sagen om, at beskæftigelsesminister Mette Frederiksen ikke fortalte om nye beregninger af konsekvenserne af den forkortede dagpengeperiode, mens debatten om netop dagpengereglerne verserede i december 2012.

Læs også : Bødskov erkender at ny lov vil skjule dagpengetal

I forhold til aftenens udsendelse føler Clement Kjersgaard sig forpligtet til at oplyse om politikernes afbud.